กระทรวงวัฒนธรรม ดึงคนรุ่นใหม่ออกแบบนวัตกรรมเพื่อชุมชนร่วม อนุรักษ์วัฒนธรรมท้องถิ่นต่อยอดพัฒนาเป็นผลิตภัณฑ์
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวเปิดตัวโครงการประกวดนโยบายทางเลือกและแนวคิดริเริ่มการพัฒนาชุมชนยั่งยืนว่า ได้ร่วมกับคณะวิศวกรรมศาสตร์  จุฬาลงกรณ์มหาวิทยาลัย ในการพัฒนาชุมชนและวัฒนธรรมท้องถิ่นของภูมิภาคต่างๆ สร้างมูลค่าเพิ่มให้แก่วัฒนธรรมท้องถิ่นด้วยการนำเรื่องราวความโดดเด่นของวัฒนธรรมท้องถิ่นมาสร้างจุดขาย หรือต่อยอดพัฒนาเป็นผลิตภัณฑ์ บริการและส่งเสริมการท่องเที่ยวเชิงวัฒนธรรม สร้างรายได้แก่ชุมชน เช่น ผลิตภัณฑ์เครื่องปั้นดินเผาที่นำรูปแบบมาจากแหล่งโบราณคดีบ้านเชียงมรดกโลก การแสดงโขนของไทย นวดไทยและการแสดงโนราที่ยูเนสโกขึ้นทะเบียนเป็นมรดกภูมิปัญญาทางวัฒนธรรมที่จับต้องไม่ได้ของมนุษยชาติ สามารถนำมาต่อยอดสร้างมูลค่าเพิ่มวัฒนธรรมท้องถิ่น ซึ่งเว็บไซต์ U.S. News ได้จัดอันดับประเทศที่มีมรดกวัฒนธรรมที่ดีที่สุดในโลก ประจำปี 2021 โดยไทยอยู่ในอันดับ 7 ของโลกสำหรับโครงการดังกล่าว เปิดโอกาสให้เยาวชนไทยได้เสนอแนวคิดการพัฒนาชุมชนอย่างยั่งยืนและยังคงไว้ซึ่งวัฒนธรรมและอัตลักษณ์ของแต่ละท้องถิ่น  การออกแบบแนวคิดริเริ่มและนวัตกรรมด้านชุมชนยั่งยืน  เปิดรับสมัครนักเรียน นิสิตและนักศึกษา อายุไม่เกิน 25 ปี เข้าร่วมกิจกรรมในประเภททีมไม่เกินทีมละ 3 คน ส่งใบสมัครพร้อมระบุแนวคิดริเริ่ม หรือนวัตกรรมด้านชุมชนยั่งยืนในชุมชนเป้าหมายได้ตั้งแต่วันที่ 20 มกราคม - 28 กุมภาพันธ์ 2565  รางวัลชนะเลิศได้รับ 50,000 บาท